KOMISIJAS ZIŅOJUMS PADOMEI UN EIROPAS PARLAMENTAM PĒDĒJAIS PROGRESA ZIŅOJUMS PAR OTRĀS PAAUDZES ŠENGENAS INFORMĀCIJAS SISTĒMAS (SIS II) IZSTRĀDI 2013. gada janvāris - 2013. gada maijs /* COM/2013/0777 final */





SATURS 1. Projekta statuss. 3 1.1. Pārskats par projekta attīstību pārskata periodā. 3 1.2. Testēšanas pasākumi 3 1.3. SIS II tīkla drošība. 5 1.4. Migrēšana no SIS 1+ uz SIS II 5 1.4.1. Tiesiskais regulējums. 5 1.4.2. Priekšnoteikumi darbības sākšanai 5 1.4.3. Datu tehniskā migrēšana. 6 1.4.4. Pāreja. 6 1.4.5. Intensīvas uzraudzības periods. 7 2. Pārvaldība.. 8 2.1. Finansiālie aspekti 8 2.1.1. SIS II budžets. 8 2.1.2. Papildu finansējums dalībvalstu sistēmu izstrādei 8 2.2. Darbības pārvaldība. 8 2.2.1. Pāreja uz C.SIS (Centre de Systèmes d'Information Schengen) 8 2.2.2. Aģentūra lielapjoma IT sistēmu darbības pārvaldībai brīvības, drošības un tiesiskuma telpā (eu-LISA) 9 2.3. Projekta vadība. 9 2.3.1. Vispārējā programmu vadības valde (VPVV) 9 2.3.2. SIS-VIS komiteja (SIS II) 10 2.3.3. Plānošana un koordinācija valstu līmenī 10 2.3.4. Padome. 10 2.3.5. Eiropas Parlaments. 10 2.3.6. SIS II informācijas kampaņa. 11 2.3.7. Riska pārvaldība. 11 3. Nākotnes prioritātes. 11 4. Secinājumi 12 IEVADS Šis progresa ziņojums ir pēdējais ziņojums, ko iesniedz Eiropas Parlamentam un Padomei saskaņā ar 18. pantu Padomes 2008. gada 24. oktobra Regulā (EK) Nr. 1104/2008[1] un Padomes 2008. gada 24. oktobra Lēmumā 2008/839/TI[2] par migrēšanu no Šengenas Informācijas sistēmas (SIS 1+) uz SIS II (tā sauktie migrēšanas tiesību akti). Tajā ir aprakstīts darbs, kas tika paveikts laikposmā no 2013. gada janvāra līdz minēto migrēšanas tiesību aktu spēkā esības beigām 2013. gada 8. maijā attiecībā uz otrās paaudzes Šengenas Informācijas sistēmas (SIS II) izstrādi un migrēšanu no SIS 1+ uz SIS II. 1. Projekta statuss 1.1. Pārskats par projekta attīstību pārskata periodā Balstoties uz stabilo progresu, kāds tika panākts centrālās sistēmas un valstu sistēmu izstrādē, šajā pārskata periodā tika pabeigti visi sagatavošanās pasākumi datu faktiskajai migrēšanai no SIS 1+ uz SIS II. Migrēšanas process tika sekmīgi pabeigts, 2013. gada 9. aprīlī pārslēdzoties uz jauno sistēmu un sistēmai raiti darbojoties turpmākajā intensīvās uzraudzības periodā. 1.2. Testēšanas pasākumi Pēc 2012. gada laikā veiktajiem testiem, kuru mērķis bija pārliecināties par valstu sistēmu un centrālās sistēmas pienācīgu darbību, veiktspēju un sadarbspēju, vairākas dalībvalstis, ņemot vērā to, ka dažu testu rezultāti nebija pietiekami, 2013. gada janvārī veica atlikušos nepieciešamos atkārtotos testus. Kā tika paskaidrots iepriekšējā ziņojumā, Somija saskārās ar būtisku tehniska rakstura aizkavēšanos savas valsts sistēmas izstrādē un izlēma īstenot B plānu, balstoties uz alternatīvu tehnisko risinājumu. Lai reālo migrēšanas procesu varētu uzsākt vienlaikus ar pārējām dalībvalstīm, Somija atkārtoti veica visus galīgos testus, tostarp visaptverošo testu. Būtiska loma šīs papildu darbības sekmīgā norisē bija atbalstam, ko sniedza Vispārējā programmu vadības valde, kuras sastāvā bija Komisijas, dalībvalstu un galveno līgumdarbu veicēju pārstāvji. (a) Paplašinātais atbilstības tests (CTE) Somija, kas pēdējā panāca gatavību, 2013. gada sākumā sekmīgi veica šo valstu sistēmu atbilstības testu SIS II specifikācijām un pievienojās pārējām dalībvalstīm, kurām bija atkārtoti jāveic visaptverošais tests. (b) Visaptverošais tests Visaptverošais tests bija gan tehnisks, gan tiesisks priekšnoteikums SIS II darbības sākšanai[3], tādēļ tā ietvaros tika testētas visas SIS II galvenās sastāvdaļas – centrālā sistēma, visas valstu sistēmas un tīkls. Vairums dalībvalstu šo galīgo testēšanas kampaņu jau bija sekmīgi pabeigušas 2012. gada otrajā pusē, kā sākotnēji tika paredzēts. Tomēr, tā kā piecas dalībvalstis valsts līmenī saskārās ar problēmām, bija nepieciešams papildus veikt atkārtotu testēšanu ārpus paredzētajiem termiņiem. Konkrēti, Polijai un Šveicei vēl bija jāatkārto viena testēšanas darbība, bet Dānijai un Somijai vajadzēja atkārtoti veikt visu testēšanas posmu. Lai atceltu atrunu, kas pievienota tās testa rezultātiem, Beļģija lūdza iespēju arī daļēji atkārtot visaptverošā testa kampaņu. Visbeidzot visas attiecīgās dalībvalstis 2013. gada janvāra otrajā nedēļā spēja sekmīgi pabeigt atlikušos atkārtotos testus SIS II centrālā sistēma, kā arī komunikācijas infrastruktūra uzrādīja labu, stabilu veiktspēju visos šajos visaptverošā testa atkārtotajos testos. (c) SIRENE[4] darbības tests Četrām dalībvalstīm, tostarp Somijai, nedēļā, kas sākās 2013. gada 28. janvārī, bija atkārtoti jāveic papildinformācijas apmaiņas tests (SIRENE darbības tests). Par šo testu atbildīgas bija dalībvalstis, bet Komisija testa veikšanai nodrošināja centrālo sistēmu un komunikācijas infrastruktūru. Visbeidzot Beļģija, Čehija, Zviedrija un Somija izpildīja testa pilnīgas izpildes kritērijus, un 2013. gada 15. februārī Šengenas jautājumu darba grupa (SIS/SIRENE sastāvs) oficiāli apstiprināja testa rezultātus. (d) SIRENE veidlapu apmaiņas tests Papildus SIRENE darbības testam, kas bija prasīts migrēšanas tiesību aktos, dalībvalstis nolēma veikt neformālu SIRENE veidlapu apmaiņas testu, kura ietvaros visas dalībvalstis veica visa SIRENE veidlapu kopuma apmaiņu ar citām dalībvalstīm. Testa kampaņa notika 2013. gada martā un noslēdzās ar pozitīviem rezultātiem. Vēl jāpiezīmē, ka martā sekmīgi tika testētas arī SIRENE funkcionālās pastkastes. (e) Citi testi Tika veikti arī testi kopā ar dalībvalstīm attiecībā uz to, vai pareizi darbojas divi papildu rīki, kurus izmantos SIS II darbības pārvaldībā. · Pirmo rīku izmanto valstu sistēmu operatori, lai iesniegtu atbalsta pieprasījumu centrālās sistēmas operatoram. Rīka nolūks ir konstatēt jebkādus tehniskus jautājumus saistībā ar SIS II lietošanu un veikt attiecīgus pēcpasākumus. · Otrs rīks ir tīmeklī balstīta ziņojumu apmaiņas sistēma starp operatoriem. Piemēram, kad tiek veikta centrālās sistēmas apkope, operators, izmantojot šo rīku, par to informē visus valstu sistēmu operatorus. Nevienu no šiem rīkiem neizmanto SIS II ziņojumu apmaiņai. Tie ir paredzēti informācijas apmaiņai, lai nodrošinātu sistēmas nepārtrauktu darbību. Abu rīku testi tika sekmīgi veikti no 2013. gada februāra beigām līdz aprīļa sākumam. 1.3. SIS II tīkla drošība Darbības nolūkos dalībvalstīm ir gan galvenā, gan rezerves saskarne ar teritoriālo komunikācijas tīklu, kas nodrošina drošu komunikāciju starp centrālo sistēmu un valstu sistēmām. Balstoties uz testēšanas sekmīgajiem rezultātiem, kurus apstiprināja SIS-VIS komiteja, 2013. gada februāra beigās tika sekmīgi pakāpeniski ieviests tehniskais risinājums otrajam šifrēšanas slānim, lai vēl vairāk stiprinātu SIS II tīkla drošību. 1.4. Migrēšana no SIS 1+ uz SIS II 1.4.1. Tiesiskais regulējums Iepriekšējā pārskata perioda beigās SIS II projekta beigu posmam izveidotais tiesiskais regulējums tika konsolidēts ar migrēšanas instrumentu pārstrādātajām redakcijām, kas ir spēkā no 2012. gada 30. decembra. Tas nodrošināja, ka migrēšanas process notiek juridiski pareizi un tehniski optimāli un valstu projektiem var sniegt papildu finansiālo atbalstu saistībā ar migrēšanas pasākumiem. 1.4.2. Priekšnoteikumi darbības sākšanai SIS II juridiskais pamats paredz dažus priekšnoteikumus, kas jāizpilda pirms lēmuma pieņemšanas par SIS II darbības sākšanu. Darbības sākšanas datumu varēja noteikt vienīgi pēc tam, kad bija pieņemti vajadzīgie īstenošanas pasākumi. Pēdējais atlikušais īstenošanas pasākums bija Komisijas īstenošanas lēmums par SIRENE rokasgrāmatu un citiem īstenošanas pasākumiem otrās paaudzes Šengenas Informācijas sistēmai[5], kas tika pieņemts 26. februārī, kā minēts iepriekš; visas dalībvalstis, kas pilnībā piedalās SIS 1+, Komisijai ir paziņojušas, ka tās veikušas tehniskos un tiesiskos pasākumus, kas vajadzīgi SIS II datu apstrādei un papildinformācijas apmaiņai. Pēc SIRENE darbības testa pabeigšanas visas dalībvalstis, kas pilnībā piedalās SIS 1+, Komisijai ir paziņojušas, ka tās veikušas tehniskos un tiesiskos pasākumus, kas vajadzīgi SIS II datu apstrādei un papildinformācijas apmaiņai; Komisija ir paziņojusi, ka sekmīgi pabeigts SIS II visaptverošais tests, ko veica Komisija kopā ar dalībvalstīm, un Padomes sagatavošanas struktūras ir validējušas iesniegtos pārbaudes rezultātus un apliecinājušas, ka SIS II darbības līmenis ir vismaz līdzvērtīgs SIS 1+ panāktajam darbības līmenim. Pēc tam, kad Šengenas jautājumu darba grupa (SIS-TECH sastāvs) 6. februārī validēja ierosinājumu atzīt centrālās sistēmas, s-Testa tīkla un valstu sistēmu testa izpildi par sekmīgu, Komisija Coreper sanāksmē 20. februārī paziņoja, ka ir sasniegti visaptverošā testa mērķi, konkrēti: - Komisija un dalībvalstis, kas piedalās SIS 1+, ir veikušas SIS II datu apstrādei nepieciešamos tehniskos pasākumus, un - SIS II veiktspējas līmenis ir vismaz līdzvērtīgs tam, kāds tika panākts SIS 1+; - Komisija ir veikusi vajadzīgos tehniskos pasākumus, lai centrālo SIS II varētu pieslēgt attiecīgo dalībvalstu N. SIS II; - 2013. gada 25. janvārī N.SIS II visās dalībvalstīs tika pieslēgtas centrālajai SIS II. Tā kā bija izpildīti visi SIS II juridiskajā pamatā paredzētie priekšnoteikumi, TI Padome (2013. gada 7.-8. martā) pieņēma divus Padomes lēmumus, nosakot, ka SIS II juridiskā pamata piemērošanu sāk 2013. gada 9. aprīlī, kas praktiski nozīmē, ka šajā datumā SIS II sāk darboties. 1.4.3. Datu tehniskā migrēšana Komisijas nodrošinātā konvertētāja, kas bija pamatā migrēšanas pagaidu arhitektūrai, pēdējais tests tika savlaicīgi sekmīgi veikts 2013. gada janvārī, lai nodrošinātu datu faktisku migrēšanu no SIS 1+ uz SIS II. Pēc migrēšanas mēģinājumiem un datu attīrīšanas darbībām, ko attiecīgi rīkoja un atbalstīja Komisija, datu faktiskā migrēšana sākās 2013. gada 22. janvārī. Pirmajā migrēšanas posmā 46,7 miljoni SIS 1+ datubāzes brīdinājumu tika ar konvertētāju pārveidoti datos, kas ir saskanīgi ar SIS II datu modeli. Šī darbība notika no 2013. gada 22. janvārim līdz 6. februārim, un tās laikā visas jaunās izveidošanas / atjaunināšanas / dzēšanas darbības, ko veica SIS 1+ datubāzē, tika uz laiku ievietotas konvertētāja rindā. Konvertētie dati pēc tam tika augšupielādēti SIS II centrālajā sistēmā. Pēc šī uzdevuma pabeigšanas visi SIS 1+ ziņojumi, kas bija uzkrājušies rindā, arī tika konvertēti un atjaunināti SIS II centrālajā datubāzē. Šā procesa beigās visas jaunās darbības, kas tika veiktas SIS 1+ datubāzē, tika dublētas SIS II datubāzē, tādējādi gan centrālā SIS 1+, gan centrālā SIS II tika sinhronizēta. Sākot no 2013. gada 7. marta dalībvalstīm bija iespēja veikt vaicājumus centrālajā SIS II datubāzē (kurā tobrīd atradās tikai SIS 1+ datubāzes saturs), izmantojot SIS II centrālo vaicājumu veikšanas līdzekli. Nākamajā migrēšanas posmā tika ievietots saturs SIS II valstu kopijās, lai nodrošinātu, ka dalībvalstīm SIS II valstu kopijās ir tie paši dati, kas ir SIS II centrālajā datubāzē. Šis process nav nepieciešams sešām dalībvalstīm, kuras nolēma neieviest valsts kopiju un visus vaicājumus veikt centrālajā sistēmā, kas ir jauna funkcija, kuru ieviesa SIS II. Visas SIS II datubāzes faktiskajai lejupielādei bija vajadzīgas sešpadsmit stundas katrai dalībvalstij. Posms kopumā tika pabeigts 28. martā. Tobrīd visas SIS II valstu kopijas bija sinhronizētas ar SIS II centrālo sistēmu, kura savukārt ar konvertētāja starpniecību bija sinhronizēta ar SIS 1+ centrālo sistēmu. 1.4.4. Pāreja Par pārejas datumu Padome bija noteikusi 2013. gada 9. aprīli. Laikposmā no 28. marta (tehniskās migrēšanas beigu datums – skat. iepriekš) līdz 9. aprīlim SIS 1+ un SIS II sistēmas, tostarp visas valstu kopijas, tika uzturētas pilnībā sinhronizētas – ar visiem jaunajiem SIS 1+ ziņojumiem atjaunināja SIS 1+ centrālo datubāzi, tos konvertēja, pēc tam ar tiem atjaunināja SIS II datubāzi un valstu kopijas. Pārejas procesu centrāli koordinēja Komisijas projekta grupa, saņemot VPVV locekļu atbalstu, un tas notika šādi. · Plkst. 08:00 visas dalībvalstis vienlaicīgi pārtrauca datplūsmu SIS 1+ un gaidīja, līdz kamēr visi brīdinājumi bija apstrādāti SIS 1+ centrālajā sistēmā un SIS 1+ valstu kopijās. · Centrāli pēdējie SIS 1+ ziņojumi tika konvertēti SIS II formātā. Kad tas bija paveikts, divvirzienu konvertētāju pārslēdza reversajā režīmā, lai konvertētu SIS II brīdinājumus atpakaļ SIS 1+ formātā (kopš pārejas SIS II kļūst par pirmatnējo sistēmu). · Dalībvalstīs valstu galalietotāju lietotnes (piemēram, valstu sistēmas, ko lieto robežsardze) tika atslēgtas no SIS 1+ valsts sistēmas un atkārtoti pieslēgtas SIS II valsts sistēmai. Rezultātā visus jaunos ziņojumus sāka nosūtīt no SIS II valsts sistēmas SIS II formātā. · Pirms atļaujas saņemšanas augšupielādēt savus ziņojumus centrālajā SIS II sistēmā dalībvalstīm bija jāpaziņo koordinācijas grupai par gatavību sākt sūtīt SIS II ziņojumus. Šis process notika secīgi vienā dalībvalstī pēc otras, lai pārliecinātos, ka visi atjaunināšanas mehānismi darbojas, kā paredzēts. · Portugāle bija pirmā dalībvalsts, kas 10:51 pēc vietējā laika – vairāk nekā stundu pirms noteiktā termiņa – bija gatava nosūtīt SIS II brīdinājumu. Šajā brīdī stājās spēkā SIS II juridiskais pamats. Dienas beigās īpaša Migrēšanas vadības grupa, kurā darbojās Komisijas SIS II grupa, VPVV un prezidentvalsts, varēja secināt, ka visas dalībvalstis var nosūtīt SIS II brīdinājumus, visas valstu kopijas ir atjauninātas ar ziņojumiem, kas nāk no centrālās sistēmas, vaicājumus ir iespējams veikt vai nu centrālajā datubāzē vai atjauninātajā valsts kopijā. Tika secināts, ka visas migrējošās dalībvalstis ir sekmīgi veikušas pāreju. 1.4.5. Intensīvas uzraudzības periods. Kopš brīža, kad uz SIS II tika nosūtīts pirmais brīdinājums, konvertētāja uzdevums bija uzturēt SIS 1+ sinhronizēšanu ar SIS II centrālo sistēmu. Taču SIS 1+ valstu kopijas vairs netika atjauninātas. Tas bija pasākums neparedzētām situācijām, ja kādā no SIS II valstu sistēmām rastos būtiskas problēmas un nāktos pāriet atpakaļ uz SIS 1+. Šādā gadījumā pēc lūguma dalībvalsts, kurā būtu radušās problēmas, lejupielādētu SIS 1+ datubāzi, pārslēgtu savas lietotnes un atsāktu sūtīt ziņojumus, izmantojot SIS 1+. Pēc tam, kad būtu atrisinātas SIS II problēmas, minētā dalībvalsts pārietu atpakaļ uz SIS II. Intensīvās uzraudzības periods ilga 30 dienas, kā bija noteikts juridiskajā pamatā. Visā šajā periodā Komisijas SIS II projekta grupa visu laiku kontrolēja sistēmas stāvokli un uzraudzīja, lai SIS 1+ datubāze būtu sinhronizēta ar SIS II datubāzi. Tā kā nevienai dalībvalstij minētajā periodā nevajadzēja pāriet atpakaļ uz SIS 1+, 2013. gada 8. maijā konvertētājs tika atslēgts. Kopš minētās dienas SIS II sistēmu darbību nodrošina eu-LISA – Eiropas Aģentūra lielapjoma IT sistēmu darbības pārvaldībai brīvības, drošības un tiesiskuma telpā. 2. Pārvaldība 2.1. Finansiālie aspekti 2.1.1. SIS II budžets Kopējās budžeta saistības, ko Komisija SIS II projekta saistībā uzņēmusies kopš 2002. gada, 2013. gada jūnija beigās bija 171 699 692 eiro. Attiecīgie līgumi ir par priekšizpēti, pašas centrālās SIS II izstrādi, atbalstu un kvalitātes nodrošināšanu, SIS II tīklu, sagatavošanos darbības pārvaldībai, drošību, komunikāciju un ekspertu komandējumu izdevumiem un informācijas kampaņu. No minētās summas EUR 136 567 137 izmaksāja laikposmā no 2002. gada līdz 2013. gada jūnija beigām. Galvenie izdevumu posteņi bija izstrāde (EUR 73 566 165), tīkls (EUR 32 154 296), atbalsta un kvalitātes nodrošināšana (EUR 13 612 454), kā arī sagatavošanās darbības pārvaldībai Strasbūrā un Sankt Johann im Pongau (EUR 9 376 235). 2.1.2. Papildu finansējums dalībvalstu sistēmu izstrādei Šajā pārskata periodā tika pabeigti to pēdējo astoņu dalībvalstu valsts izstrādes projekti, kurām bija nepieciešams papildu līdzfinansējums no Eiropas Ārējo robežu fonda. Pēc tam, kad dalībvalstis bija paudušas ieinteresētību attiecībā uz uzaicinājumu iesniegt priekšlikumus, ko Komisija 2013. gada sākumā izsludināja saskaņā ar pārstrādāto migrēšanas tiesību aktu kopīgo 16. pantu, Komisija ir papildus darījusi pieejamus 13 miljonus euro, nosakot maksimālo summu EUR 715 000 apmērā uz dalībvalsti (ko jālīdzfinansē ar 25 % no valsts līdzekļiem). Visbeidzot deviņām dalībvalstīm tika paredzēts finanšu mehānisms to darbībām saistībā ar migrēšanu, kura kopējā maksimālā summa bija EUR 4 157 076,50. 2.2. Darbības pārvaldība 2.2.1. Pāreja uz C.SIS (Centre de Systèmes d'Information Schengen) Pirms faktiskās migrēšanas no SIS1+ uz SIS II galvenais izstrādes līgumdarba veicējs vispirms SIS II produkcijas vides darbības vadību nodeva C.SIS (saskaņā ar pakalpojumu līgumu starp Franciju un Komisiju), jo migrēšanas posmā SIS 1+, konvertētāja un SIS II darbība bija vienlaikus jānodrošina vienai un tai pašai struktūrai. Visā migrēšanas posmā, tostarp mēnesi ilgajā intensīvās uzraudzības periodā, konvertētāja un SIS II darbību nodrošināja C.SIS. 2.2.2. Aģentūra lielapjoma IT sistēmu darbības pārvaldībai brīvības, drošības un tiesiskuma telpā (eu-LISA) Plānotā SIS II nodošana eu-LISA[6] tika sākta 2013. gada sākumā un pabeigta 2013. gada 9. maijā. eu-LISA rīcībā tika nodots nodošanas dokuments, kam pievienots pilns tehnisko dokumentu kopums, kurā aprakstīta SIS II un tās darbības aspekti. eu-LISA savus pienākumus saskaņā ar SIS II juridisko pamatu un pašas aģentūras izveidošanas regulu[7] sāka pildīt 2013. gada 9. maijā pēc tam, kad bija pabeigts intensīvās uzraudzības periods un zaudēja spēku migrēšanas tiesību akti. Attiecībā uz komunikācijas infrastruktūru eu-LISA ir arī atbildīga par tās pārraudzību, drošību un dalībvalstu un pakalpojumu sniedzēja attiecību koordinēšanu. Turklāt regulā, ar kuru izveido eu-LISA, minētajai aģentūrai ir noteikti vēl citi pienākumi saistībā ar SIS II, piemēram, saistībā ar mācībām par SIS II tehnisku izmantojumu, jo īpaši SIRENE personāla un ekspertu mācībām par SIS II tehniskiem aspektiem saistībā ar Šengenas izvērtēšanu. Turklāt eu-LISA ir arī atbildīga[8] par sarakstu, kurā iekļautas kompetentās iestādes, kas ir pilnvarotas veikt SIS II iekļauto datu tiešu meklēšanu, kā arī SIS II valstu sistēmu (N.SIS II) biroju un SIRENE biroju sarakstu publicēšanu Eiropas Savienības Oficiālajā Vēstnesī. Pirms SIS II nodošanas eu-LISA minēto publicēšanu 2013. gada 9. aprīlī nodrošināja Komisija[9]. SIS II padomdevēju grupa, kas nodrošina eu-LISA valdei speciālās zināšanas, šajā pārskatā periodā tikās trīs reizes (19./20. februārī, 23./24. aprīlī un 4./5. jūnijā). Ņemot vērā to, ka 2013. gada 22. maijā eu-LISA kļuva finansiāli neatkarīga un pakāpeniski tiek pabeigtas sarunas par nepieciešamajiem nolīgumiem ar uzņemošajām dalībvalstīm, atbalsts, ko Komisija sniedza eu-LISA izveides posmā, šajā pārskata periodā pakāpeniski samazinājās, un darba attiecības starp eu-LISA un Komisiju tiks balstītas uz diviem saprašanās memorandiem (proti, par darba organizāciju, kurš vēl jāparaksta, un par finanšu pārvedumiem, kas tika parakstīts 2013. gada 17. maijā). 2.3. Projekta vadība 2.3.1. Vispārējā programmu vadības valde (VPVV) VPVV ir izpildījusi savas pilnvaras un īpašu uzmanību pievērsusi atlikušo testu atkārtotai veikšanai un migrēšanas posmam. Šajā periodā notika septiņpadsmit VPVV plenārsēdes, un pati pēdējā sanāksme notika 2013. gada 7. maijā. Migrēšanas tiesību aktiem zaudējot spēku, VPVV beidza pastāvēt. 2.3.2. SIS-VIS komiteja (SIS II) Laikposmā no 2013. gada janvāra līdz maijam notika piecas SIS-VIS komitejas sanāksmes par SIS II tehniskiem jautājumiem, kuru laikā tika apstiprināti vairāki būtiski dokumenti par migrēšanu un testēšanu. Sīkākus jautājumus, kas radās saistībā ar konkrētiem projekta mērķiem, piemēram, pieprasījumus veikt izmaiņas un migrēšanu, tālāk risināja šiem jautājumiem izveidotas apakšgrupas – Izmaiņu pārvaldības padome un Migrēšanas ekspertu grupa, kuras tikās attiecīgi trīs un 17 reizes. 2.3.3. Plānošana un koordinācija valstu līmenī Pēdējā no dalībvalstu valsts projektu vadītāju sanāksmēm, kuras Komisija regulāri rīkoja, lai varētu veikt sīku informācijas apmaiņu par visiem pasākumiem, kam ir ietekme uz projekta kopējo stāvokli, notika 2013. gada 30. maijā. Šajā pārskata periodā notika piecas sanāksmes, kurās īpaši pievērsās kopējam grafikam, testēšanai, migrēšanai, pārejai uz SIS II, SIS II darbības rokasgrāmatai un SIS II darba grupas ziņojumiem. 2.3.4. Padome Galveno uzmanību pievēršot atlikušajiem tehniskajiem un juridiskajiem uzdevumiem saistībā ar pēdējo posmu pirms SIS II darbības sākšanas, Komisija turpināja informēt visas attiecīgās Padomes struktūras par SIS II pašreizējo stāvokli, tostarp par laika grafiku un budžeta aspektiem. Visi jautājumi īpaši saistībā ar migrēšanas un pārejas posmu, tika precizēti sagatavošanās līmenī. Kā minēts iepriekš, visi juridiski saistošie priekšnoteikumi Padomes lēmumam par SIS II darbības sākšanas datumu tika izpildīti savlaicīgi. Šā rūpīgā sagatavošanās darba rezultātā minētais lēmums tika pieņemts pirmajā Īrijas prezidentūras laika TI padomes sanāksmē, kas notika 2013. gada 7. martā, kura vienprātīgi tika pieņemti abi lēmumi par SIS II darbības sakšanu 2013. gada 9. aprīlī (savs lēmums katram bijušajam pīlāram)[10]. SIS II darbības uzsākšanas sakarā tika rīkota informācijas kampaņa, kas aprakstīta 3.3.6. punktā. Līdz intensīvās uzraudzības perioda beigām un sistēmas nodošanai eu-LISA Komisija turpināja izsūtīt iknedēļas ziņojumu kolēģiem, kas bija iesaistīti projektā valstu līmenī, sniedzot kopsavilkumu par tehnisko attīstību. 2.3.5. Eiropas Parlaments Eiropas Parlaments turpināja paust atbalstu SIS II. Pārredzamības un lojālas iestāžu sadarbības garā Komisija līdz pat projekta beigām pastāvīgi sniedza Eiropas Parlamentam pilnīgu informāciju par visu SIS II izstrādes aspektu klāstu – Komisija nosūtīja LIBE komitejai divas vēstules (par visaptverošā testa sekmīgu pabeigšanu un par SIS II nodošanu eu-LISA). Turklāt Komisija uzklausīšanā, kas notika 2013. gada 21. martā, proti, īsi pirms SIS II darbības sākšanas, sniedza LIBE komitejai situācijas izklāstu. 2.3.6. SIS II informācijas kampaņa Saskaņā ar SIS II juridisko pamatu, saistībā ar SIS II darbības sākšanu Komisija sadarbībā ar valstu datu aizsardzības iestādēm un Eiropas Datu aizsardzības uzraudzītāju rīkoja informācijas kampaņu, lai informētu sabiedrību par sistēmas mērķiem, glabātajiem datiem, iestādēm, kuras var piekļūt sistēmai, un personu tiesībām[11]. Saskaņā ar 2012. gada beigās noslēgto pamatlīgumu par galvenajiem izstrādājamiem materiāliem tika izstrādāta informācijas lapa, plakāts un īss videoklips, ko Komisija nosūtīja dalībvalstu ieceltajām iestādēm, kuru uzdevums bija tos tālāk izplatīt valstu līmenī (robežšķērsošanas vietās, policijas iecirkņos, konsulātos, utt.). Informācijas kampaņa tiks regulāri atkārtota. 2.3.7. Riska pārvaldība Komisija ar kvalitātes nodrošināšanas līgumdarba veicēja atbalstu rūpīgi uzraudzīja riskus saistībā ar SIS II projektu, un ik nedēļu veica to pēcpārbaudi, izmantojot skaidri noteiktu procedūru, turklāt ik mēnesi iesaistot arī Vispārējo programmas vadības valdi. Šajā pārskata periodā Komisijai galvenā uzmanība bija jāpievērš šādiem riskiem: · dalībvalstu (gala lietotāju lietotņu) gatavība un īpaši “B plāna” savlaicīga īstenošana Somijā; · ierobežotais laiks, kas migrēšanas grafikā atliek neparedzētiem gadījumiem. 3. Nākotnes prioritātes Pēc SIS II darbības sākšanas galvenā prioritāte ir nodrošināt tās pilnīgu darbību, šajā sakarā īpaši · nodrošinot nepieciešamo infrastruktūru sistēmai un tās darbībai, · ļaujot attīstīt valstu sastāvdaļas saskaņā ar centrālās sistēmas attīstību, par ko panākta vienošanās, · uzskatot SIRENE birojus par augstu prioritāti gan attiecībā uz pienācīga darbinieku skaita, gan atbilstīga tehniskā atbalsta nodrošināšanu, · ieviešot pilnīgu atkopes/darbības nepārtrauktības plānu, · nodrošinot SIS II izturību pret iespējamiem drošības pārkāpumiem. 4. Secinājumi Šengenas Informācijas sistēma ir Šengenas sadarbības pamats. Tā kā SIS II ir viena no pašlaik modernākajām IT sistēmām, kas salīdzinājumā ar savu priekšgājēju sniedz daudzas uzlabotas funkcijas, kā arī jaunas datu kategorijas, tā ir Šengenas zonas darbībai būtisks rīks attiecībā uz drošību un personu brīvu pārvietošanos. Tādēļ tā jau no paša sākuma ir bijusi Komisijai būtisks projekts. SIS II vispārējā izstrāde nenoliedzami bija ļoti sarežģīta. Šādas sarežģītas sistēmas izveide, vienlaikus ievērojot tās lietotāju augstās vēlmes un panākto atbilstību prasībām, kas visu laiku attīstījās, izrādījās ļoti grūts uzdevums gan no tehniskā, gan politiskā viedokļa, tādēļ tam bija nepieciešams ilgāks laiks nekā sākotnēji paredzēts. 2009. gadā notika liela izvērtēšana. Tās rezultātā 2010. gadā tika ieviesta uzlabota pārvaldības struktūra, uzlabotas tehniskās specifikācijas, jauns ceļvedis, kā arī pārskatīts budžeta plānojums šā projekta pabeigšanai. Par spīti dažādām grūtībām SIS II projekts iekļāvās gan termiņos, gan atvēlētajos budžeta līdzekļos. Abu stūrakmens testu sekmīga veikšana apstiprināja centrālās sistēmas, kā arī tās pamatā esošo galveno izvēlēto arhitektūras un tehnisko risinājumu noturīgumu un veiktspēju. Tam sekoja testēšanas beigu posmi un datu faktiskā migrēšana no SIS 1 uz SIS II, tie visi tika sekmīgi pabeigti. Tādējādi, pateicoties tam, ka visas iesaistītās personas no jaunu pauda apņēmību pabeigt projektu, SIS II šajā pārskata periodā tika pabeigta un 9. aprīlī sāka darboties, kā to noteica TI Padome 2013. gada martā. Kopš tā brīža SIS II ir darbojusies raiti. Visbeidzot, SIS II projektā gūtā pieredze būs noderīga jaunu uz šo jomu attiecīgu lielapjoma IT sistēmu izstrādē, īpaši attiecībā uz Ieceļošanas/izceļošanas sistēmu un Reģistrēto ceļotāju programmu, kas paredzētas Viedrobežu iniciatīvas ietvaros. Budžeta izpilde || No 2002. gada līdz 2013. gada jūnijam || 2013. gada janvāris – jūnijs (euro) Saistības || Maksājumi || Saistības || Maksājumi Izstrāde (HP/Stéria) || 85 882 789 || 73 566 165 || 35 121 || 2 773 328 Izstrāde (Atos) || 3 921 248 || 3 548 261 || 0 || 247 219 Atbalsta un kvalitātes nodrošināšana || 16 063 293 || 13 612 454 || 210 379 || 1 000 068 Tīkls || 45 335 129 || 32 154 296 || 0 || 1 778 679 Sagatavošanās darbības pārvaldībai || 12 986 242 || 9 376 235 || 0 || 66 901 Drošība || 1 358 310 || 386 914 || 0 || 0 Pētījumi/konsultācijas || 1 086 628 || 985 020 || 22 217 || 21 813 Informācijas kampaņa || 183 943 || 108 846 || 0 || 75 473 Ekspertu komandējumu izdevumi || 4 867 236 || 2 814 072 || 3 482 456 || 2 231 362 Citi || 14 874 || 14 874 || 0 || 0 KOPĀ: || 171 699 692 || 136 567 137 || 4 067 173 || 8 194 842 SIS-VIS komitejas (SIS II) un darba grupas sanāksmes a) Sanāksmes, kas notika šajā pārskata periodā 2013. GADA JANVĀRIS 9., 16., 23., 30. || SIS II Vispārējā programmu vadības valde 24. || SIS-VIS komiteja (SIS II tehniskās izstrādes sanāksme) 24. || SIS II dalībvalstu projektu vadītāju sanāksme 10., 17., 25., 31. || SIS II MEG sanāksme 29. || SIS II CMB sanāksme 2013. GADA FEBRUĀRIS 5., 13., 21., 27. || SIS II Vispārējā programmu vadības valde 26. || SIS-VIS komiteja (SIS II tehniskās izstrādes sanāksme) 26. || SIS II dalībvalstu projektu vadītāju sanāksme 7., 14., 21., 28. || SIS II MEG sanāksme 6. || SIS II CMB sanāksme 2013. GADA MARTS 5., 14., 20., 26. || SIS II Vispārējā programmu vadības valde 22. || SIS-VIS komiteja (SIS II tehniskās izstrādes sanāksme) 22. || SIS II dalībvalstu projektu vadītāju sanāksme 7., 14., 21. || SIS II MEG sanāksme 21. || SIS II CMB sanāksme 2013. GADA APRĪLIS 3., 17., 25. || SIS II Vispārējā programmu vadības valde 26. || SIS-VIS komiteja (SIS II tehniskās izstrādes sanāksme) 26. || SIS II dalībvalstu projektu vadītāju sanāksme 4., 11., 18., 25. || SIS II MEG sanāksme 2013. gada MAIJS 2.,7. || SIS II Vispārējā programmu vadības valde 30. || SIS-VIS komiteja (SIS II tehniskās izstrādes sanāksme) 30. || SIS II dalībvalstu projektu vadītāju sanāksme 2.4.16. || SIS II MEG sanāksme [1] Padomes 2008. gada 24. oktobra Regula (EK) Nr. 1104/2008 par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (OV L 299, 8.11.2008., 1. lpp.). [2] Padomes 2008. gada 24. oktobra Lēmums 2008/839/TI par migrēšanu no Šengenas Informācijas sistēmas (SIS 1+) uz otrās paaudzes Šengenas Informācijas sistēmu (SIS II) (OV L 299, 8.11.2008., 43. lpp.). [3] 55. panta 3. punkta c) apakšpunkts Eiropas Parlamenta un Padomes Regulā (EK) Nr. 1987/2006 par otrās paaudzes Šengenas Informācijas sistēmas (SIS II) izveidi, darbību un izmantošanu (OV L 381, 28.12.2006., 4. lpp.) un 71. panta 3. punkta c) apakšpunkts Padomes 2007. gada 12. jūnija Lēmumā 2007/533/TI par otrās paaudzes Šengenas Informācijas sistēmas (SIS II) izveidi, darbību un izmantošanu (OV L 205, 7.8.2007., 63. lpp.). [4] SIRENE – Supplementary Information REquest at the National Entries. [5] (OV L 71/1, 14.3. 2013.) (OV L 359/32, 29.12. 2012.) [6] Kopīgais 15. pants Regulā (EK) Nr. 1987/2006 (OV L 381, 28.12.2006.) un Padomes Lēmumā 2007/533/TI (OV L 205, 7.8.2007.). [7] Eiropas Parlamenta un Padomes Regula (ES) Nr. 1077/2011 (2011. gada 25. oktobris), ar ko izveido Eiropas Aģentūru lielapjoma IT sistēmu darbības pārvaldībai brīvības, drošības un tiesiskuma telpā (OV L 286/1, 1.11.2011.). [8] Eiropas Parlamenta un Padomes Regulas (ES) Nr. 1077/2011 (2011. gada 25. oktobris), ar ko izveido Eiropas Aģentūru lielapjoma IT sistēmu darbības pārvaldībai brīvības, drošības un tiesiskuma telpā 12. panta 1. punkta y) apakšpunkts (OV L 286/1, 1.11.2011.). [9] OV C 103, 9.4.2013., 1. lpp. [10] Padomes Lēmums (2013. gada 7. marts), ar ko nosaka piemērošanas dienu Eiropas Parlamenta un Padomes Regulai (EK) Nr. 1987/2006 par otrās paaudzes Šengenas Informācijas sistēmas (SIS II) izveidi, darbību un izmantošanu (OV L87/10, 27.3.2013.) un Padomes Lēmums (2013. gada 7. marts), ar ko nosaka piemērošanas dienu Lēmumam 2007/533/TI par otrās paaudzes Šengenas Informācijas sistēmas (SIS II) izveidi, darbību un izmantošanu (OV L87/8, 27.3.2013.). [11] Kopīgais 19. pants Regulā (EK) Nr. 1987/2006 (OV L 381, 28.12.2006.) un Padomes Lēmumā 2007/533/TI (OV L 205, 7.8.2007.).